Πενήντα Πενήντα

***Πενήντα Πενήντα*** (ή ***50-50***) είναι ο τίτλος μιας ελληνικής κωμικής τηλεοπτικής σειράς που προβλήθηκε από τους τηλεοπτικούς δέκτες του Μega τις σεζόν 2005–2007. Η σειρά εξιστορεί τη ζωή των τριών ζευγαριών: του Νικηφόρου και της Ελισάβετ, του Μίμη και της Ξανθίππης, του Παύλου και της Ειρήνης. Το πρωταγωνιστικό καστ πλαισίωσαν ο Πέτρος Φιλιππίδης, ο Παύλος Χαϊκάλης, ο Σάκης Μπουλάς, η Άβα Γαλανοπούλου, η Μαρία Ανδρούτσου και η Βάνα Ραμπότα. Η σειρά σημείωσε μεγάλη επιτυχία κατά τη προβολή της, και έκτοτε προβάλλεται σε επανάληψη ανελλιπώς από τον σταθμό. Στις 13 Ιανουαρίου του 2010, προβλήθηκε μια τηλεταινία της σειράς με τίτλο «*Το μεγάλο φαγοπότι*», η οποία τοποθετείται χρονικά μετά τη λήξη του δεύτερου κύκλου και ήταν αφιερωμένη στα 20 χρόνια λειτουργίας του Mega. Η μεγάλη δημοτικότητα της οδήγησε τον σταθμό να ετοιμάσει έναν νέο κύκλο επεισοδίων που προβλήθηκε τη σεζόν 2010–2011, ο οποίος σημείωσε πολύ καλή πορεία. Αν και υπολόγιζε για ακόμα μία σεζόν, όμως εξαιτίας των οικονομικών δυσχερειών του σταθμού, το σχέδιο ναυάγησε.

## Επισκόπηση σειράς

## Πλοκή
Η σειρά αφηγείται τη ζωή των τριών ζευγαριών: του Νικηφόρου και της Ελισάβετ (ή Βέτας όπως συνήθιζε να την αποκαλεί ο Νικηφόρος), του Μίμη και της Ξανθίππης, του Παύλου και της Ειρήνης.

Ο πρώτος κύκλος της σειράς ξεκινάει με τη Ναταλία, τη κόρη του Νικηφόρου και της Ελισάβετ, να παντρεύεται με τον Αχιλλέα. Ο Νικηφόρος, μόνο στη σκέψη του γάμου, έχει πέσει να πεθάνει. Η τεράστια αδυναμία που τρέφει για τη μονάκριβη κόρη του τον οδηγεί σε παραλογισμούς. Αυτό δημιουργεί ευθυμία στην υπόλοιπη παρέα, αλλά και πολλά νεύρα στην Ελισάβετ. Ο Μίμης ζει καθημερινά με τη Ξανθίππη το απόλυτο ερωτικό πάθος, κάτι που εκνευρίζει αφάνταστα τη νύφη τους, τη Βίβιαν. Ο Παύλος αποκαλύπτει στον Νικηφόρο ότι έχει δεσμό με μια μικρότερη του και του ζητάει συμπαράσταση. Η σύζυγος του, η Ειρήνη, έχει αντιληφθεί την αλλαγή στη συμπεριφορά του, ωστόσο οι φίλες της αγνοώντας την αλήθεια τη καθησυχάζουν. Επίσης, βλέπουμε τις περιπέτειες των τριών ζευγαριών, και αρχικά του φίλου των τριών ανδρών, Άδη, ο οποίος άφησε στη διαθήκη του το γραφείο τελετών στον Νικηφόρο, μέσα από το αστείο πρίσμα των σεναριογράφων. Τα γεγονότα που συμβαίνουν είναι πολλά. Από την αμνησία του Νικηφόρου, τον οριστικό χωρισμό του Παύλου με την Ειρήνη, τα τερτίπια στη σχέση Μίμη και Ξανθίππης, τη γνωριμία του Γιάννη και της Ειρήνης, μέχρι το διαζύγιο του Νικηφόρου και της Ελισάβετ, την εγκυμοσύνη της Ναταλίας και το ναυάγιο των τριών πενηντάρηδων σε τούρκικη βραχονησίδα, όπου και συλλαμβάνονται από τον τούρκικο στρατό.

Ο δεύτερος κύκλος έρχεται να συμπληρώσει τις περιπέτειες των φίλων με τη προσπάθεια του Μίμη να κάνει πιο χαρούμενο τον γιο του κατά τη διάρκεια του σύντομου χωρισμού του με τη Βίβιαν, τις προσπάθειες του Νικηφόρου να κερδίσει ξανά την Ελισάβετ κάνοντας την να ζηλεύει, το προσωρινό σμίξιμο του Παύλου και της Ειρήνης, τον Αχιλλέα φαντάρο στα σύνορα, τη γέννηση της κόρης της Ναταλίας, το σμίξιμο του Νικηφόρου και της Ελισάβετ, την απαγωγή της Ξανθίππης από τον πρώην άντρα της, μέχρι τον κρυφό γάμο του Νικηφόρου και της Ελισάβετ.

Στο Μεγάλο Φαγοπότι, δύο χρόνια μετά από τα γενέθλια του Νικηφόρου, η Ελισάβετ με τον Νικηφόρο βιώνουν μια μεγάλη απώλεια, καθώς ο Αχιλλέας με τη Ναταλία και την κόρη τους, Ελίζαμπεθ, φεύγουν μόνιμα στις Ηνωμένες Πολιτείες όπου και βρίσκουν δουλειά στη συμφωνική ορχήστρα της Βοστώνης. Σε μια προσπάθεια του για να τους εμποδίσει να φύγουν από την Ελλάδα, ο Νικηφόρος καταλήγει να τιμωρείται με δικαστική απόφαση σε κατ' οίκον περιορισμό για έξι μήνες. Ο Μίμης και η Ξανθίππη αντιμετωπίζουν το καρδιακό πρόβλημα του πρώτου και δεν μπορούν να ενεργήσουν σεξουαλικά, προς μεγάλη απογοήτευση του Μίμη. Ο Παύλος και η Μαρία αποκτούν το δικό τους παιδί, τον Θανασάκη. Η Ειρήνη ασχολείται με τη θρησκεία, αρχικά με δωρεές σε άπορους, και στη συνέχεια στρέφεται στο μοναχισμό. Η παρέα Νικηφόρου, Παύλου και Μίμη έχει κουραστεί από τη καταπίεση των συζύγων και αποφασίζει να στήσει μια κομπίνα για να βγει από αυτό το αδιέξοδο. Οι άντρες κάνουν κατάληψη το τσιπουράδικο του Βασίλη όπου συχνάζουν, κρατούν τις συζύγους και πρώην συζύγους τους ομήρους, και κάνουν το μεγάλο φαγοπότι.

Στον τρίτο κύκλο της σειράς βλέπουμε τη ζωή των ηρώων μερικά χρόνια αργότερα, όπου η παρέα του Νικηφόρου, του Μίμη και του Παύλου θέλουν να πάρουν το αίμα τους πίσω από τις γυναίκες τους πατώντας τις δέκα εντολές. Όμως, κάθε τους σχέδιο πέφτει στο κενό αφού η Ελισάβετ, η Ειρήνη, η Ξανθίππη και η Μαρία καταλαβαίνουν ότι όλα αυτά είναι πλεκτάνες της παρέας και αποφασίζουν να το γυρίσουν μπούμερανγκ.

## Χαρακτήρες
**Νικηφόρος Ζορμπάς** (Πέτρος Φιλιππίδης): Ο Νικηφόρος Ζορμπάς είναι επί χρόνια άνεργος απόφοιτος της Φιλοσοφικής με αριστερό παρελθόν και συγγραφέας τριών αποτυχημένων παιδικών παραμυθιών ο οποίος εξαρτάται οικονομικά από τη γυναίκα του Ελισάβετ (Άβα Γαλανοπούλου). Έχουν μια νεαρή κόρη, τη Ναταλία (Σοφία Πανάγου), την οποία ο Νικηφόρος υπεραγαπά και υπερπροστατεύει, ιδιαίτερα μετά τον γάμο της με τον Αχιλλέα (Θάνος Τοκάκης), τον οποίο αντιπαθεί. Ο Νικηφόρος και η Ελισάβετ έχουν μια σχέση αγάπης-μίσους, καθώς εκείνη τον υποτιμά και τον θεωρεί άχρηστο, ενώ εκείνος την κατηγορεί ως αριβίστρια, εγωίστρια και σκληρή. Έχουν παντρευτεί τρεις φορές.

**Παύλος Στρατέας "Παυλίτος"** (Σάκης Μπουλάς): Ο Παύλος Στρατέας είναι φίλος του Νικηφόρου από το σχολείο και κουμπάρος του, καθώς είναι νονός της κόρης του Νικηφόρου και της Ελισάβετ, Ναταλίας. Είναι φιλόλογος αγγλικών, που τα τελευταία χρόνια διατηρεί φροντιστήριο ξένων γλωσσών και είναι αρκετά ευκατάστατος. Είναι παντρεμένος για περισσότερο από μια εικοσαετία με την Ειρήνη (Βάνα Ραμπότα), την οποία γνώριζε από μαθήτρια και άφησε έγκυο αποκτώντας μια κόρη, την Εύα (Δήμητρα Στογιάννη). Ο Παύλος απέκτησε εξωσυζυγικό δεσμό με τη γυμνάστρια Μαρία (Νικολέττα Καρρά), την οποία αργότερα παντρεύεται.

**Δημήτρης Σαραντινός "Μίμης"** (Παύλος Χαϊκάλης): Ο Μίμης Σαραντινός γνωρίστηκε με τον Νικηφόρο (όπως και με τον Αλκιβιάδη Μπελούτση) στον στρατό. Είναι εύπορος και ευτραφής βιομήχανος υφασμάτων που έμεινε χήρος και έχει έναν γιο από τον πρώτο του γάμο, τον αφελή και καλόβουλο Κίμωνα (Πυγμαλίων Δαδακαρίδης), ο οποίος είναι παντρεμένος με την αριστοκρατικά αναθρεμμένη και φιλόδοξη Βίβιαν (Φωτεινή Τσακίρη). Η τελευταία προσπαθεί να διεκδικήσει τα κληρονομικά δικαιώματα του Κίμωνα στο οικογενειακό εργοστάσιο δημιουργώντας συχνά παρεξηγήσεις μεταξύ των μελών της οικογένειας. Τα τελευταία χρόνια, ο Μίμης γνώρισε και παντρεύτηκε την Ξανθίππη (Μαρία Ανδρούτσου), μια πληθωρική, λαϊκή και έξυπνη γυναίκα.

**Ελισάβετ Δημάκη** **"Βέτα"** (Άβα Γαλανοπούλου): Η Ελισάβετ Δημάκη είναι στέλεχος τηλεοπτικού σταθμού. Είναι χρόνια παντρεμένη με τον άνεργο συγγραφέα Νικηφόρο Ζορμπά (Πέτρος Φιλιππίδης) με τον οποίο έχει αποκτήσει μία κόρη, τη Ναταλία (Σοφία Πανάγου), η οποία είναι νιόπαντρη με τον βιολονίστα Αχιλλέα (Θάνος Τοκάκης). Η Ελισάβετ είναι σκληρός χαρακτήρας και έχει μια έντονη σχέση με τον Νικηφόρο, τον οποίο έχει παντρευτεί τρεις φορές και έχει χωρίσει δυο φορές.

**Ειρήνη Καραμπέτη** (Βάνα Ραμπότα): Η Ειρήνη Καραμπέτη, ανεπάγγελτη και αφοσιωμένη στο νοικοκυριό της. Είναι μανιακή με την τάξη και την καθαριότητα και έχει αφιερώσει τη ζωή της στην φροντίδα του σπιτιού και του συζύγου της, Παύλου, με τον οποίο είναι παντρεμένη για περισσότερο από μία εικοσαετία. Μαζί του έχει αποκτήσει μία κόρη, την Εύα (Δήμητρα Στογιάννη), η οποία σπουδάζει στο Λονδίνο. Στα πρώτα επεισόδια του πρώτου κύκλου, η Ειρήνη χωρίζει με τον Παύλο, λόγω του παράνομου δεσμού του δεύτερου με τη νεαρή Μαρία (Νικολέττα Καρρά). Η Ειρήνη είναι μια άβουλη γυναίκα αφοσιωμένη στην οικογένεια της που έχει παραμελήσει τον εαυτό της και καλείται να βάλει καινούργιες προτεραιότητες μετά το διαζύγιό της. Μετά από αυτό, έκανε δύο σχέσεις: με τον οφθαλμίατρο Γιάννη (Χρήστος Μάντακας) και με τον νεαρό αστυνομικό Στέφανο (Γιάννης Αϊβάζης).

**Ξανθίππη Αλεβίζου** (Μαρία Ανδρούτσου): Η Ξανθίππη Αλεβίζου είναι δυναμική γυναίκα λαϊκών καταβολών. Είναι καλόβουλος άνθρωπος και ενίοτε φαίνεται αφελής και παλιμπαιδίζουσα, όμως είναι μία έξυπνη γυναίκα. Είναι παντρεμένη με τον Μίμη Σαραντινό (Παύλος Χαϊκάλης), με τον οποίο έχει έντονη σεξουαλική ζωή. Η Ξανθίππη είχε παντρευτεί προηγουμένως έναν άλλο άντρα, τον Ασημάκη Μπαλτά (Κρατερός Κατσούλης), που την ενέπλεξε σε εταιρεία με ροζ τηλέφωνα και για τον λόγο αυτό φυλακίστηκε, γεγονός που αρχικά έκρυψε από τον Μίμη. Η Βίβιαν και η Ξανθίππη συγκρούονται συχνά για το ποια είναι η κυρία του σπιτιού της οικογένειας Σαραντινού, συμπαρασύροντας τους άντρες τους στη σύγκρουση. Η Ξανθίππη κυριαρχεί πάνω στον Μίμη και προσπαθεί να του επιβάλλει κανόνες διατροφής και συζυγικής συμπεριφοράς, τους οποίους εκείνος ποτέ δεν τολμά να αμφισβητήσει ευθέως.

## Επεισόδια

### Α' Κύκλος (2005-06)

* Προβαλλόταν κάθε Παρασκευή στις 21:00.

### Β' Κύκλος (2006-07)

* Προβάλλονταν κάθε Παρασκευή στις 21:00 (επεισόδια 35-45) και στις 22:00 (επεισόδια 46-66).
* Τα δύο τελευταία επεισόδια προβλήθηκαν μαζί.

### Το Μεγάλο Φαγοπότι (2010)

### Γ' Κύκλος (2010-11)

* Προβαλλόταν κάθε Τετάρτη στις 21:50 (επεισόδια 67-78) και στις 22:30 (επεισόδια 79-81).

## Έκτακτες συμμετοχές

* Άλκης Παναγιωτίδης ως Αλκιβιάδης Μπελούτσης (επεισόδια 1-9)
* Τάσος Κωστής ως Θανάσης Παπαδόπουλος (επεισόδια 17,22,23,29,51,62)
* Χρήστος Μάντακας ως Γιάννης Μεταξάκης (επεισόδια 25-38,43)
* Γιώργος Τσαλίκης ως Γιώργος Τσαλίκης (επεισόδιο 32)
* Γιάννης Φύριος ως κύριος Παναγιώτης (επεισόδιο 34)
* Μιχάλης Γιαννάτος ως Τούρκος δεσμοφύλακας (επεισόδιο 35)

* Κώστας Τριανταφυλλόπουλος ως Ιπποκράτης Μπελούτσης (επεισόδια 40,41,42)
* Γιάννης Αϊβάζης ως Στέφανος (επεισόδια 52-59,61,63-66)
* Κρατερός Κατσούλης ως Ασημάκης Μπαλτάς (επεισόδια 54-58)
* Κατερίνα Γαβαλά ως Διώνη (επεισόδια 58-61)
* Κωνσταντίνος Γιαννακόπουλος ως Γιώργος Ραγγούσης (επεισόδια 79,80)

## Παραπομπές


## Εξωτερικοί σύνδεσμοι
* *[https://www.megatv.com/ekpompes/43207/peninta-peninta/ Πενήντα Πενήντα]* στην σελίδα του Mega
* 

Κατηγορία:Τηλεοπτικές σειρές Mega
Κατηγορία:Ελληνικές κωμικές τηλεοπτικές σειρές